CELEX: 32010D0785
Language: sk
Date: 2010-12-17 00:00:00
Title: 2010/785/EÚ: Rozhodnutie Komisie zo 17. decembra 2010 , ktorým sa v zásade uznáva úplnosť dokumentácie predloženej na podrobné preskúmanie v súvislosti s možným zaradením pyriofenónu do prílohy I k smernici Rady 91/414/EHS [oznámené pod číslom K(2010) 9076]  Text s významom pre EHP

18.12.2010   
               
               
                  SK
               
               
                  Úradný vestník Európskej únie
               
               
                  L 335/64
               
            
         ROZHODNUTIE KOMISIE
         zo 17. decembra 2010,
         ktorým sa v zásade uznáva úplnosť dokumentácie predloženej na podrobné preskúmanie v súvislosti s možným zaradením pyriofenónu do prílohy I k smernici Rady 91/414/EHS
         [oznámené pod číslom K(2010) 9076]
         (Text s významom pre EHP)
         (2010/785/EÚ)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 3,
         keďže:
         
                     (1)
                  
                  
                     V smernici 91/414/EHS sa stanovuje vytvorenie zoznamu Európskej únie obsahujúceho účinné látky povolené na zaradenie medzi prípravky na ochranu rastlín.
                  
               
                     (2)
                  
                  
                     Spoločnosť ISK Biosciences Europe SA predložila 31. marca 2010 orgánom Spojeného kráľovstva dokumentáciu týkajúcu sa účinnej látky pyriofenónu so žiadosťou o jej zaradenie do prílohy I k smernici 91/414/EHS.
                  
               
                     (3)
                  
                  
                     Orgány Spojeného kráľovstva Komisii oznámili, že po predbežnom preskúmaní sa zdá, že dokumentácia v súvislosti s uvedenou účinnou látkou vyhovuje požiadavkám týkajúcim sa údajov a informácií, ktoré sú stanovené v prílohe II k smernici 91/414/EHS. Takisto sa zdá, že predložená dokumentácia spĺňa požiadavky týkajúce sa údajov a informácií, ktoré sú stanovené v prílohe III k smernici 91/414/EHS, pokiaľ ide o jeden prípravok na ochranu rastlín s obsahom príslušnej účinnej látky. V súlade s článkom 6 ods. 2 smernice 91/414/EHS žiadateľ dokumentáciu následne zaslal Komisii a ostatným členským štátom. Dokumentácia sa ďalej postúpila Stálemu výboru pre potravinový reťazec a zdravie zvierat.
                  
               
                     (4)
                  
                  
                     Týmto rozhodnutím by sa malo na úrovni Európskej únie formálne potvrdiť, že dokumentácia v zásade vyhovuje požiadavkám týkajúcim sa údajov a informácií, ktoré sú stanovené v prílohe II, a v súvislosti s najmenej jedným prípravkom na ochranu rastlín obsahujúcim príslušnú účinnú látku aj požiadavkám stanoveným v prílohe III k smernici 91/414/EHS.
                  
               
                     (5)
                  
                  
                     Opatrenia ustanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,
                  
               PRIJALA TOTO ROZHODNUTIE:
         
            Článok 1
            Dokumentácia týkajúca sa účinnej látky uvedenej v prílohe k tomuto rozhodnutiu, ktorá bola predložená Komisii a členským štátom s cieľom dosiahnuť zaradenie uvedenej látky do prílohy I k smernici 91/414/EHS, v zásade spĺňa požiadavky týkajúce sa údajov a informácií, ktoré sú stanovené v prílohe II k uvedenej smernici.
            Dokumentácia taktiež spĺňa požiadavky týkajúce sa údajov a informácií, ktoré sú stanovené v prílohe III k smernici 91/414/EHS, pokiaľ ide o jeden prípravok na ochranu rastlín, ktorý obsahuje účinnú látku, s ohľadom na navrhované spôsoby použitia.
         
         
            Článok 2
            Spravodajský členský štát podrobne preskúma dokumentáciu uvedenú v článku 1 a závery tohto preskúmania oznámi Komisii spolu s odporúčaniami o zaradení alebo nezaradení účinnej látky do prílohy I k smernici 91/414/EHS a so všetkými podmienkami takéhoto zaradenia čo najskôr a najneskôr do 31. decembra 2011.
         
         
            Článok 3
            Toto rozhodnutie je určené členským štátom.
         
         
            V Bruseli 17. decembra 2010
            
               
                  Za Komisiu
               
               John DALLI
               
                  člen Komisie
               
            
         
         
            (1)  Ú. v. ES L 230, 19.8.1991, s. 1.
      
      
         
            PRÍLOHA
            
               ÚČINNÁ LÁTKA, NA KTORÚ SA VZŤAHUJE TOTO ROZHODNUTIE
            
            
                        Bežný názov, identifikačné číslo CIPAC
                     
                     
                        Žiadateľ
                     
                     
                        Dátum žiadosti
                     
                     
                        Spravodajský členský štát
                     
                  
                        Pyriofenón
                        Číslo CIPAC: 827
                     
                     
                        ISK Biosciences SA
                     
                     
                        31. marec 2010
                     
                     
                        UK